3องค์กรผนึกจัดงานวันประกันชีวิตแห่งชาติ
3 องค์กรผสานจัดงานใหญ่ วันประกันชีวิตแห่งชาติ ครั้งที่ 11
14 ก.ค. 2553

3 องค์กรผสานจัดงานใหญ่ วันประกันชีวิตแห่งชาติ ครั้งที่ 11
นายสาระ ล่ำซำ นายกสมาคมประกันชีวิตไทย เปิดเผยว่า  สำนักงานคณะกรรมการกำกับและส่งเสริมการประกอบธุรกิจประกันภัย (คปภ) สมาคมประกันชีวิตไทย และสมาคมตัวแทนประกันชีวิตและที่ปรึกษาการเงิน ได้ร่วมกันกำหนดให้วันที่ 31 กรกฎาคมของทุกปีเป็นวันประกันชีวิตแห่งชาติ และกำหนดคำขวัญวันประกันชีวิตแห่งชาติไว้ว่า “ให้ความรัก...ให้ประกันชีวิต” การจัดงานวันประกันชีวิตแห่งชาติมีวัตถุประสงค์เพื่อเผยแพร่ความรู้เกี่ยวกับการประกันชีวิตให้เป็นที่รู้จักแก่สาธารณชน รณรงค์ให้ประชาชนทั่วไปตระหนักถึงความสำคัญและสนใจทำประกันชีวิตมากขึ้น 
รวมทั้งรวมพลังสามัคคีของบุคคลากรในธุรกิจประกันชีวิต สำหรับปีนี้ นับเป็นการจัดงาน วันประกันชีวิตแห่งชาติ ครั้งที่ 11 พิธีเปิดงานจะมีขึ้นใน วันที่ 31 กรกฎาคม 2553 เวลา 11.00น. โดยได้เชิญเลขาธิการ คปภ. เป็นประธานในพิธี ภายในงานจะมีการจัดนิทรรศการและออกบูธของบริษัทประกันชีวิตต่างๆ รวมทั้งบูธของ สำนักงาน คปภ. สมาคมประกันชีวิตไทย  และสมาคมตัวแทนประกันชีวิตและที่ปรึกษาการเงิน และมีการแสดงมินิคอนเสิร์ตของศิลปินมากมาย เช่น แดน วรเวช  ว่าน ธนกฤต กัน The Star 6 น้องแจนThe Trainer 1 และน้องมิน The Trainer 2 เป็นต้น   ทั้ง 2 วันประชาชนที่เข้าชมงานจะได้รับของที่ระลึกต่างๆ นอกจากนี้บริษัทประกันชีวิตไทยต่างๆจะร่วมกันสร้างสีสรรพร้อมนำเกมส์สนุกสนานมาร่วมจัดกิจกรรมพร้อมแจกของรางวัลต่างๆมากมาย  นายสาระ กล่าวว่า ในการจัดงานงานวันประกันชีวิตแห่งชาติ นอกจากกิจกรรมบันเทิงแล้ว ยังมีจัดกิจกรรมการกุศลด้วย โดยเน้นในด้านการส่งเสริมสุขภาพของคนไทย ซึ่งจะแบ่งกิจกรรมส่งเสริมสุขภาพเป็น 3 ส่วน มีทั้งการ ส่วนส่งเสริมสุขภาพของผู้มาเยี่ยมชมงาน และส่วนส่งเสริมสุขภาพของบุคคลทั่วไปที่ประสบภัยพิบัติ ดังนี้
1. การตรวจสุขภาพของบุคคลที่มาเยี่ยมชมงาน ผู้มาเยี่ยมชมงานท่านใดบริจาคเงินเพียง 10 บาท จะได้รับการตรวจสุขภาพ อาทิ การวัดความดันโลหิต  ดัชนีมวลรวมของร่างกาย  ความแข็งแรงของปอด ปริมาณไขมันในร่างกาย ความหนาแน่นของกระดูก ตรวจวัดสายตา และทันตกรรม เป็นต้น จากแพทย์และพยาบาลของโรงพญาบาลวิภาวดี ทั้งนี้  เมื่อมีผู้บริจาค 10 บาท เพื่อขอตรวจสุขภาพ สมาคมประกันชีวิตไทยจะบริจาคเงินสมทบอีก 90 บาท/ราย รวมเป็น100 บาท/ราย แล้วจะนำเงินที่ได้รับบริจาคจากทั้งสิ้น  โดยไม่หักค่าใช้จ่ายใดๆ มอบให้กับมูลนิธิอนุเคราะห์คนพิการ ในพระบรมราชูปถัมภ์ ต่อไป
2. การมอบยาสามัญประจำบ้านและมอบเงินให้มูลนิธิการกุศลต่างๆ  ในการจัดงานทั้ง 2 วัน จะมีการเชิญชวนให้คนไทยร่วมซื้อยาสามัญประจำบ้านขององค์การเภสัชกรรม ชุดละ 90 บาท เพื่อมอบให้แก่ผู้ประสบภัยต่างๆทั่วประเทศ โดยผู้ที่ร่วมบริจาคจะได้รับสติกเกอร์เพื่อเขียนข้อความให้กำลังใจผู้ประสบภัยและชื่อ-ที่อยู่ของผู้บริจาค ติดไว้ที่หน้ากล่องยา  ซึ่งสมาคมประกันชีวิตไทยจะร่วมบริจาคเงินสมทบด้วย และจะนำเงินบริจาคดังกล่าวโดยไม่หักค่าใช้จ่ายใดๆรวมทั้งยาสามัญประจำบ้านที่ประชาชนซื้อไว้ มอบให้แก่ผู้ประสบภัยผ่านทางมูลนิธิการกุศลต่างๆ
3. การร่วมบริจาคโลหิตให้แก่สภากาชาดไทย สมาคมจัดกิจกรรมบริจาคโลหิตในวันที่ 27-28 กรกฎาคม 2553 เวลา 9.00 ถึง 15.00 น. ที่สภากาชาด ถนนอังรีดูนังค์ โดยการชักชวนบุคลากรในธุรกิจประกันชีวิตและประชาชนทั่วไปร่วมบริจาคโลหิต คาดว่าจะมีผู้บริจาคโลหิตนับพันคน ผู้บริจาคโลหิต จะได้รับร่มที่ระลึกวันประกันชีวิตแห่งชาติ ครั้งที่ 11 ที่มีข้อความ “ให้ความรัก..ให้ประกันชีวิต” เป็นที่ระลึกด้วย 
นายสาระ กล่าวว่า นอกกจากการจัดงานในส่วนกลางที่กรุงเทพฯ แล้ว เพิ่อให้ประชาชนตระหนักถึงคุณค่าและประโยชน์ของการประกันชีวิตอย่างแพร่หลาย คณะกรรมการจัดงานวันประกันชีวิตแห่งชาติจึงได้รณรงค์ให้ทำกิจกรรมในส่วนภูมิภาคในวันที่ 31 กรกฎาคม 2553 ด้วย โดยในส่วนภูมิภาคจะจัดให้มีการบริจาคโลหิต นิทรรศการ และกิจกรรมสาธารณกุศลต่างๆ   รวม 20 จังหวัด คือ เชียงใหม่ เชียงราย ลำปาง แพร่  พะเยา เลย มหาสารคาม อุบลราชธานี กำแพงเพชร ขอนแก่น นครราชสีมา พระนครศรีอยุธยา สุพรรณบุรี กาญจนบุรี นครปฐม เพชรบุรี นครศรีธรรมราช ตรัง ภูเก็ต  และสงขลา ผู้สนใจเข้าร่วมกิจกรรมในส่วนภูมิภาคติดต่อขอข้อมูลเพิ่มเติมได้ที่ สมาคมตัวแทนประกันชีวิตและที่ปรึกษาการเงินของจังหวัดนั้นๆ